Строительство — ӧзӱмниҥ тӧзӧлгӧзи - altaicholmon\nКуран айдыҥ 8-чи кӱнинде бистиҥ ороондо Строительдиҥ кӱни темдектелген. Тураларды, ӧскӧ дӧ объекттерди тудатан иштер Алтай Республиканыҥ экономиказы ӧзӧрине јаан камаанын јетирет. 2020 јылда эдилген иштердиҥ кеми 8654, 9 млн салковой болгон. Бу кӧргӱзӱ оныҥ алдындагы јылдагызынаҥ 30 процентке (тӱҥдештиреечи бааларла) ас, деп Алтайстат јетирет.\nБылтыргы јылдыҥ турулталарыла болзо, улус јадар тураларды тудуп, тузаланарына табыштырары јанынаҥ Сибирьдеги федерал округта Алтай Республика 10-чы јерде болгон. Бистиҥ тергееде строительный организацияларда иштеп турган улустыҥ орто тоозы былтыр 1,8 муҥ кижи болгон (тууразынаҥ келгендер ле тооломго кирбей турган ишчилердеҥ башказы).\nТураларды тударында эмдиги ӧйдиҥ некелтелерине келижип турган башка-башка бӱдӱм материалдар ла эп-аргалар тузаланылат.\nПредприятиелер, организациялар ла таҥынаҥ улус јаҥы 1148 квартира туткандар, олордыҥ текши ич кеми 88,8 муҥ квадратный метр, 2019 јылдагызынаҥ ол 15 процентке ас. Специалисттердиҥ шӱӱлтезиле, стройкалардыҥ тоозы астаарына пандемия јаан салтарын јетирген.\n2020 јылда эл-јон бойы туткан туралардыҥ ӱлӱӱзи табыштырылган бастыра туралардыҥ 92,3 проценти болды. Анайып улус бойлорыныҥ ла тӧлӱге алган акчаныҥ шылтузында 82 муҥ квадратный метр туралар туткандар, онызы 2019 јылда болгонынаҥ 3,7 процентке кӧп. Бу јанынаҥ тудум иштер јаҥыс ла Горно-Алтайскта эмес, је анайда ок јурт та јерлерде элбек кемдӱ ӧдӱп турганын темдектеер керек. Андый да болзо, быјыл строительный материалдардыҥ баазы кезем бийиктегени бу иш элбеде ӧдӧрине база качалаҥын јетирет.\nЕ. БУТУШЕВТИҤ фотојуругында: Горно-Алтайскта тудулып јаткан туралардыҥ бирӱзи